Дзякуючы намаганням Эдварда Будзькі, у Будславе была адкрыта гімназія (1917-1919), якая забяспечвала агульную сярэднюю адукацыю. Выкладанне прадметаў ажыццяўлялася на беларускай мове. Гэта была адна з тых нямногіх устаноў падобнага тыпу, якія дзейнічалі на беларускіх землях у адзначаны перыяд. Будслаў на той час таксама з’яўляўся асяродкам культурнага жыцця. Пры гімназіі дзейнічаў культурна-асветніцкі гурток “Вяночак”, які меў некалькі секцый. Адна з іх — драматычная — займалася пастаноўкамі спектакляў, з якімі ўдзельнікі гастралявалі па наваколлі.